MUNICIPIUL  SATU MARE

Direcția Patrimoniu

Serviciul Patrimoniu, Concesionări, Închirieri

Direcția economică

Nr. 42700/ 16.07.2026  
     În temeiul prevederilor art. 136 alin. (8) lit. b) din OUG nr. 57/2019              privind Codul administrativ, cu modificările și completările ulterioare, Directorul executiv al Direcției Patrimoniu prin Serviciul Patrimoniu Concesionări Închirieri și Directorul executiv al Direcției Economice, formulează următorul:

RAPORT DE SPECIALITATE

la proiectul de hotărâre

privind aprobarea vânzării unui imobil - teren situat în Municipiul                         Satu Mare, str. Ioan Slavici nr. 69
Prin prezentul proiect de hotărâre se supune spre dezbatere și aprobare Consiliului Local al Municipiului Satu Mare vânzarea terenului aflat în proprietatea privată a Statului Român, în suprafață de 13 mp, reprezentând cota de 13/2.079 părți din terenul înscris în Cartea Funciară nr. 173499 Satu Mare, identificat prin nr. top. 1482 și 1483, cotă indiviză aferentă apartamentului nr. 1 din imobilul-construcție situat în municipiul Satu Mare, str. Ioan Slavici nr. 69, la solicitarea numiților Bandula Ioan și Bandula Duși Viorica.

În susținerea cererii înregistrate la Primăria Municipiului Satu Mare sub nr. 72483/12.12.2023 a fost depusă documentația cadastrală intitulată „Plan de situație”, vizată de O.C.P.I. Satu Mare sub nr. 84076/19.10.2023, întocmită de S.C. TOPO LIKY S.R.L., prin persoană fizică autorizată A.N.C.P.I., ing. Ijac Denisa Ramona, din care rezultă că pe parcela de teren în cauză este edificată construcția C1, compusă din mai multe unități individuale și anexe.

Conform Memoriului tehnic întocmit de persoana fizică autorizată A.N.C.P.I., ing. Ijac Denisa Ramona, terenul este împrejmuit în totalitate cu gard de beton, reprezintă curtea aferentă construcției și se află în folosința a două familii. Astfel, familia Ardelean Vasile și Ardelean Rodica utilizează și deține în proprietate o suprafață de 1.183 mp, iar familia Bandula Ioan și Bandula Duși Viorica utilizează o suprafață de 896 mp, din care deține în proprietate 883 mp, diferența de 13 mp fiind proprietatea privată a Statului Român, administrată de Municipiul Satu Mare. Împreună, aceste suprafețe formează un singur corp de proprietate.

Din extrasul de Carte Funciară nr. 173499 Satu Mare (CF vechi nr. 26694 Satu Mare), aferent imobilului identificat prin nr. top. 1482 și 1483, rezultă că numiții Ardelean Vasile și Ardelean Rodica dețin în proprietate comună cota de 1.183/2.079 părți din teren, iar numiții Bandula Ioan și Bandula Duși Viorica dețin în proprietate comună cota de 883/2.079 părți din același teren. Diferența de 13/2.079 părți se află în proprietatea privată a Statului Român.

Conform Cărții Funciare Colective nr. 173499-C1, aferentă construcției identificate cu nr. cadastral C1, situată în municipiul Satu Mare, str. Ioan Slavici nr. 69, unitățile individuale sunt înscrise astfel:

· U.I. nr. 3, rezultată în urma comasării U.I. nr. 1 și U.I. nr. 2, reprezentând apartamentul nr. 3, aflat în proprietatea comună a numiților Ardelean Vasile și Ardelean Rodica;

· U.I. nr. 4, reprezentând apartamentul nr. 1, aflat în proprietatea comună a numiților Bandula Ioan și Bandula Duși Viorica.

Cu privire la cota de 13/2.079 părți din teren rămasă în proprietatea privată a Statului Român, numiții Ardelean Vasile și Ardelean Rodica, în calitate de coproprietari ai imobilului, și-au exprimat acordul expres pentru vânzarea acestei cote în favoarea numiților Bandula Ioan și Bandula Duși Viorica.

Având în vedere situația juridică a imobilului, destinația cotei de teren și acordul coproprietarilor, se propune aprobarea vânzării către petenții Bandula Ioan și Bandula Duși Viorica a suprafeței de teren de 13 mp, reprezentând cota de 13/2.079 părți din imobilul înscris în CF nr. 173499 Satu Mare, identificat prin nr. top. 1482 și 1483, cotă indiviză aferentă apartamentului aflat în proprietatea acestora.

Conform adresei S.C. KONCRET S.R.L., întocmită de expert evaluator autorizat ANEVAR, ing. Pop Dorina, înregistrată la instituția noastră sub nr. 11794/24.02.2025, prețurile de vânzare și de închiriere ale terenurilor din domeniul privat al Municipiului Satu Mare nu au suferit modificări semnificative față de cele estimate prin raportul de evaluare aprobat prin Hotărârea Consiliului Local al Municipiului Satu Mare nr. 155/28.04.2022.

În consecință, prețul de vânzare pentru terenul în suprafață de 13 mp a fost stabilit la suma de 1.313 lei, în conformitate cu valorile prevăzute în raportul de evaluare a terenurilor cu categoria de folosință „curți-construcții”, situate pe str. Ioan Slavici, care constituie Anexa nr. 1 la Hotărârea Consiliului Local al Municipiului Satu Mare nr. 155/28.04.2022.

Din Certificatul de atestare fiscală pentru persoane fizice, emis de Direcția de Impozite și Taxe Locale Satu Mare, rezultă că imobilul aflat în proprietatea petenților, precum și terenul care face obiectul prezentei proceduri de vânzare sunt înregistrate în evidențele fiscale ale autorității administrației publice locale.

Imobilul figurează ca fiind revendicat în temeiul Legii nr. 10/2001, notificarea fiind soluționată prin Dispoziția Primarului nr. 1161/05.03.2009, cu propunerea acordării de măsuri reparatorii prin echivalent. Dosarul a fost înaintat Autorității Naționale pentru Restituirea Proprietăților, unde se află în curs de soluționare sub nr. 48925/CC.

Din evidențele fondului funciar rezultă că terenul nu a făcut obiectul unor cereri de revendicare formulate în temeiul legilor proprietății și prin urmare poate face obiectul vânzării în baza prevederilor legale.
Din punct de vedere juridic, nu a fost identificată existența vreunui litigiu aflat pe rolul instanțelor judecătorești cu privire la terenul care face obiectul prezentului proiect de hotărâre.
Din punct de vedere topografic, documentația cadastrală este corect întocmită și conformă cu realitatea, iar terenul solicitat a fi cumpărat reprezintă o parte din curtea casei aflată în proprietatea solicitanților.
Documentația a fost completată cu declarații pe propria răspundere, prin care petenții și-au exprimat acordul pentru cumpărarea terenului, în conformitate cu prevederile art. 364 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare.

Adoptarea prezentei hotărâri va conduce la armonizarea situației juridice a terenului cu dreptul de proprietate asupra apartamentului aferent, contribuind astfel la clarificarea și consolidarea regimului juridic al imobilului în ansamblul său.

Având în vedere cele expuse mai sus, s-a concluzionat că sunt îndeplinite condițiile prevăzute de art. 364 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare.

Față de cele prezentate, raportat la prevederile art. 129 alin. (2) lit. c), coroborate cu cele ale alin. (6) lit. b) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, potrivit cărora consiliul local exercită atribuții privind administrarea domeniului privat al unității administrativ-teritoriale și hotărăște cu privire la vânzarea bunurilor aparținând proprietății private a acesteia, înaintăm Consiliului Local al Municipiului Satu Mare prezentul proiect de hotărâre, cu propunerea de aprobare.

